**PREDSJEDNIK HRVATSKE AKADEMIJE ZNANOSTI I UMJETNOSTI AKADEMIK ZVONKO KUSIĆ ODAT ĆE POČAST JOSIPU JURJU STROSSMAYERU U ĐAKOVU I OSIJEKU**

**Zagreb, 2. veljače** – Predsjednik Hrvatske akademije znanosti i umjetnosti **akademik Zvonko Kusić** u srijedu 4. veljače položit će vijenac na grob utemeljitelja Akademije biskupa **Josipa Jurja Strossmayera** u kripti katedrale svetog Petra u Đakovu na 200. godišnjicu njegova rođenja. Akademik Kusić počast Strossmayeru odat će zajedno s đakovačko-osječkim nadbiskupom **mons. Đurom Hranićem**, nadbiskupom u miru **mons. Marinom Srakićem** te predstavnicima društvenog i političkog života, a tijekom posjeta Đakovu posjetit će i prostorije u kojima će biti smješten budući Zavod za znanstveni i umjetnički rad HAZU.

Predsjednik HAZU u srijedu će sudjelovati i na svečanoj akademiji *Lik i djelo Josipa Jurja Strossmayera* koja će se održati u njegovom rodnom Osijeku u Hrvatskom narodnom kazalištu, u organizaciji Grada Osijeka i Sveučilišta Josipa Jurja Strossmayera, gdje će održati prigodan govor.

Hrvatska akademija znanosti i umjetnosti tijekom 2015. Strossmayerov će jubilej obilježiti s više prigodnih manifestacija. U lipnju će se u palači HAZU u Zagrebu održati središnja proslava na kojoj će govoriti nekoliko istaknutih stručnjaka, a očekuje se i nazočnost najviših državnih dužnosnika. HAZU će biti suorganizator i međunarodnog znanstvenog skupa o Strossmayeru koji će se u studenom održati u Parizu na sveučilištu Sorboni.

U srijedu 4. veljače u Zavodu za znanstveni i umjetnički rad HAZU u Rijeci predavanja povodom 200. godišnjice Strossmayerova rođenja održat će **akademik Petar Strčić** i gospićko-senjski biskup **mons. dr. Mile Bogović**, a u četvrtak 5. veljače u zavodu za znanstveni rad HAZU u Varaždinu predavanje na temu *Biskup Josip Juraj Strossmayer - učitelj, svećenik, mecena i dobrotvor* održat će đakovačko-osječki nadbiskup u miru **mons. Marin Srakić**. Prigodno će biti izložene medalje, plakete i poštanske marke s likom Josipa Jurja Strossmayera, kao i preslik dopisa kojim je imenovan počasnim građaninom Varaždina.

U palači HAZU u Zagrebu do srijede 4. veljače traje izložba Strossmayerovih portreta otvorena u studenog 2014. povodom 130. godišnjice Strossmayerove galerije starih majstora HAZU. Među 20 izloženih slika i skulptura ističu se djela **Vlahe Bukovca**, **Rudolfa Valdeca** i **Ivana Meštrovića**. Do kraja veljače može se razgledati i izložba *Svečanost otvorenja Strossmayerove galerije 1884. godine* otvorena 30. siječnja povodom Strossmayerova jubileja. Izložena je zanimljiva dokumentarna građa, među ostalim i pisma koja je Strossmayer slao Akademiji i njegovi rukopisi, s ciljem oslikavanja okolnosti i atmosfere u kojima se, uz Strossmayerovu nazočnost, odvijala svečanost otvorenja Galerije i posvećenja Akademijine palače.

Marijan Lipovac

Ured za odnose s javnošću i medije HAZU